Forslag til uttalelse fra Regionsstyret.

**Stopp regjeringens inhumane flyktning– og asylpolitikk.**

**DERES NØD ER VÅRT ANSVAR!**

**Norge må bidra!**

I dag er antallet mennesker på flukt som kommer til Norge lavere enn noen gang tidligere. Asylmottak og andre mottaksordninger har blitt lagt ned og fagmiljøer splittet.

Selv om medias fokus er borte, er situasjonen svært vanskelig for flyktninger i Hellas. Der er det nå over 50 000 flyktninger, over halvparten av disse er kvinner og barn. Mange lever i flyktningleirer som ikke har kapasitet til å ta imot dem. Leirene regnes ikke trygge for barn å vokse opp i. Barn får ikke skolegang. Sykdom og lidelse oppstår som følge av leveforhold i leirene. Situasjonen forverres fra dag til dag.

Den norske regjeringen sier i sin strategi for samarbeid med EU:

"Regjeringen vil bidra til en felleseuropeisk og helhetlig migrasjonspolitikk som omfatter et bredt spekter av virkemidler, og som ivaretar gjeldende menneskerettigheter.»

Dette er stikk i strid med hva regjeringa gjør. Regjeringen fører en inhuman og brutal flyktning og asylpolitikk. En politikk som har blitt til en av de strengeste i Europa og som på flere områder bryter med menneskerettighetene. Regjeringen fører en politikk som skaper rasisme og splittelse mellom oss.

Vi vet at det finnes politiske løsninger og at Europa sammen kan gjøre langt mer for å hjelpe Hellas og flyktningene. Det er nå på tide at den norske regjering viser seg som en humanitær stormakt og avlaster Hellas. Fagforbundet Oslo ber den norske regjering om straks å ta initiativ til en felles europeisk hjelpeaksjon som fører til at flyktninger på de greske øyene evakueres umiddelbart, og der Norge tar sin del av ansvaret!